C 170/38

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 170/08)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā pēc šīs publikācijas datuma.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“FRAISE DU PÉRIGORD”

ES Nr.: PGI-FR-0133-AM01 – 11.8.2017.

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Starpprofesionālā Perigoras zemeņu ražotāju un piegādātāju apvienība (Union Interprofessionnelle de la Fraise du Périgord, UIFP) Vēras (Vergt) pilsētas dome 24 380 Vergt FRANCE

Tālr. +33 622062573

E-pasts: contact@fraiseduperigord.com

Sastāvs un likumīgās intereses – apvienība apvieno “Fraise du Périgord” ražotājus un piegādātājus. Šādā statusā minētā apvienība ir tiesīga pieprasīt veikt grozījumus specifikācijā.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits: specifikācijas kopsavilkuma svītrošana, kontaktinformācijas atjaunināšana, produkta veids, iepakojums, kontroles struktūras, valsts prasības un vienotā dokumenta atjaunināšana.

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Pieprasīto grozījumu mērķis ir, no vienas puses, pārskatīt spēkā esošās specifikācijas noteikumus un, no otras puses, precizēt specifikācijas noteikumus, lai tos pielāgotu izmaiņām AĢIN specifikācijas saturā (šī AĢIN tika reģistrēta vēl 2004. gadā).

5.1. Produkta apraksts

Šī specifikācijas daļa tiek pilnībā pārrakstīta un pārveidota, lai tajā paliktu tikai produkta “Fraise du Périgord” apraksts. Tādēļ tiek svītrota vārdnīcā dotā zemeņu definīcija.

Spēkā esošajā specifikācijā iekļautais apraksts tiek aizstāts ar šādu:

“Zemenes “Fraise du Périgord” audzē klajā laukā un novāc pilngatavības stadijā. “Fraise du Périgord” ražo no šķirnēm, kuras atbilstīgi garšas potenciālam izvēlas grupas Starpprofesionālā šķirņu apstiprināšanas komisija. Katrā pārdošanas vienībā ir tikai vienas šķirnes zemenes. Zemenes “Fraise du Périgord” ir veselīgas, nesaspiestas, spīdīgas un bez netīrumiem. Prasītais minimālais cukura saturs (pēc Briksa skalas) ir atkarīgs no ražas novākšanas perioda un šķirnes. Ogu krāsa, izmērs un brieduma pakāpe ir viendabīga. Tās atbilst augstākā labuma vai I kategorijai. Zemenes “Fraise du Périgord” tirgo svaigas vai saldētas. Svaigām zemenēm noteikti jābūt ar svaigām un zaļām kauslapām. Ogas tiek rūpīgi iepakotas neatkarīgi no izmantotā iepakojuma veida. Saldētas zemenes ir veselas vai sagrieztas, kauslapas var būt atdalītas.”

Galvenās izmaiņas attiecas uz saldēta produkta veida pievienošanu.

Saldēta produkta veida pievienošana ļauj izmantot saldētas zemenes pārtikas rūpniecībā, uzsverot to zemeņu izcelsmi, kuras izmanto pēc sasaldēšanas, jo īpaši ievārījumu gatavošanai. Saldētu zemeņu iegāde ļauj pārstrādātājiem izvērst ražošanu, nodrošinot kvalitāti produktam ar ļoti īsu (dažas dienas ilgu) uzglabāšanas laiku svaigā veidā.

Sasaldēšana attiecas tikai uz zemenēm, kuras atbilst kritērijiem, lai tās varētu pārdot svaigas, apzīmējot ar AĢIN. Ražošanas vai šķirošanas apstākļi netiek mainīti. Šis grozījums neietekmē saikni ar “Fraise du Périgord” izcelsmi.

Sasaldēšanas darbība jāveic īsā termiņā (72 stundās), lai neizmainītu “Fraise du Périgord” garšas īpašības, kas nodrošina to reputāciju.

Grupas veiktajos testos tika konstatēts, ka sasaldēšanas process nepasliktina organoleptiskās īpašības (cukura līmeni, brieduma viendabīgumu utt.) un neizraisa augļu salipšanu, kas varētu negatīvi ietekmēt produkta noformējuma kvalitāti (krāsu, lielumu utt.). Zemenes “Fraise du Périgord” paliek veselīgas, nesaspiestas, spīdīgas un bez netīrumiem.

Aprakstā tiek raksturotas “Fraise du Périgord” vispārīgās īpašības, neatkarīgi no tā, vai zemenes ir svaigas vai saldētas, un pēc tam tiek uzskaitītas atšķirības, kas saistītas ar zemeņu tirdzniecību svaigā vai saldētā veidā.

Saldētas zemenes “Fraise du Périgord” var tirgot veselas vai sagrieztas, ar (ne)atdalītām kauslapām, bet svaigās “Fraise du Périgord” tiek tirgotas veselas, to kauslapas ir svaigas un zaļas.

Vispārīgajā aprakstā tiek pievienota norāde: “Zemenes “Fraise du Périgord” audzē klajā laukā.” Šāds papildinājums uzsver “Fraise du Périgord” ražošanas īpatnības, kas jau bija norādītas publicētajā kopsavilkuma lapā un specifikācijā, bet nebija uzsvērtas specifikācijas apraksta daļā. Tas pats attiecas uz precizējumu “Katrā pārdošanas vienībā ir tikai vienas šķirnes zemenes.” Šajā teikumā termins “pārdošanas vienība” aizstāj terminu “kastīte”, kas bija pārāk ierobežojošs. Šis grozījums ļaus tirgot “Fraise du Périgord” iepakojumos, kas nav kastītes, un labāk apmierināt patērētāju vēlmes.

Termini, kas izmantoti, lai aprakstītu “Fraise du Périgord”, tiek apkopoti nākamajā teikumā ““Fraise du Périgord” ir veselīgas, nesaspiestas, spīdīgas un bez netīrumiem.” Tiek svītroti vārdi “Izskatam jābūt spīdīgam. Formai jābūt viendabīgai, bez ārējiem defektiem (“gaiļa sekstes” tips utt.). Zemenēm jābūt bez puves vai slimības pazīmēm. Pieskaroties zemenei jābūt stingrai.” Tomēr šie elementi ir atrodami iepriekš minētajā teikumā ar apzīmējumiem “veselīgas, nesaspiestas, spīdīgas un bez netīrumiem”.

Tiek svītrota arī norāde uz krāsu “spilgti sarkana”. Tā nav uzskatāma par reālu kritēriju, jo spēkā esošajā specifikācijā ir norādīts, ka šis kritērijs ir atkarīgs no šķirnes. Jaunajā specifikācijā tagad tiek norādīts, ka “Fraise du Périgord” zemenēm “ir arī viendabīga, šķirnei raksturīga krāsa, un tās ir sašķirotas, izmantojot režģi”.

Nākamais punkts tiek svītrots, jo šķirņu saraksts ir tikai orientējošs, tas var mainīties, un izvēles procesa pamatā ir ražošanas metode:

“Jebkura jauna šķirne, kas reģistrēta AĢIN atbilstīgo šķirņu sarakstā, tiks apstiprināta kā AĢIN šķirne.

Šķirnes, kuras izmanto no AĢIN atzīšanas brīža, ir:

— ražošanai no agra pavasara līdz 31. oktobrim – ‘Gariguette’, ‘Elsanta’, ‘Darselect’, ‘Seascape’ un ‘Mara des Bois’

— ražošanai no 15. jūnija līdz 31. oktobrim – ‘Selva’.”

Kritēriji operatoru ievesto zemeņu partiju šķirošanai sagādes punktā tagad ir iekļauti iedaļā “Ražošanas metode”.

Vienotā dokumenta punkts “Apraksts” tiek pielāgots jaunajai specifikācijas redakcijai. Šis grozījums, salīdzinot ar kopsavilkuma lapu, paredz pievienot elementus, kas attiecas uz saldētām zemenēm, un svītrot pienākumu tirgot zemenes 250 vai 500 g kastītēs, jo komerciāli tas ir kļuvis pārāk ierobežojošs.

5.2. Ģeogrāfiskais apgabals

Attiecīgā ģeogrāfiskā apgabala noteiktās robežas nav grozītas. Grozījumi specifikācijā un vienotajā dokumentā ir redakcionāla rakstura – kantonu un komūnu saraksts tiek aizstāts ar visu komūnu sarakstu, neizmainot apgabala robežas. Viena komūna (Saint Pantaly d’Ans) tiek pievienota, lai novērstu izlaidumu sarakstā, kas iekļauts spēkā esošajā specifikācijā, jo minētā komūna atrodas apgabala teritorijā un tādēļ ir attēlota arī kartē. Karte, kurā attēlots ģeogrāfiskais apgabals, tiek aizstāta ar jaunu karti, kas ir vieglāk lasāma.

Ģeogrāfiskā apgabala aprakstošās daļas informācija spēkā esošajā specifikācijā un kopsavilkuma lapā tiek svītrota. Tiek saglabāta tikai “Fraise du Périgord” ražošanas ģeogrāfiskā apgabala aprakstošā informācija, kas tiek pārvietota uz 6. nodaļu, kurā tiek pamatota saikne ar ģeogrāfisko izcelsmi. Tiek svītroti vispārīgie apsvērumi, kas nav tieši saistīti ar “Fraise du Périgord” ģeogrāfiskā apgabala raksturojumu.

5.3. Izcelsmes apliecinājums

Nākamais punkts “Noteiktā apgabala ražotāju saraksts” šādā redakcijā:

“Ar AĢIN apzīmētu zemeņu ražotājiem jāveic uzņēmējdarbība iepriekš noteiktajā ražošanas apgabalā un jāatbilst šīs specifikācijas prasībām. Ražotājus iekļauj sarakstā, kuru regulāri atjaunina tirdzniecības struktūras.”

tiek aizstāts ar jaunu punktu, kura pamatā ir valsts normatīvie noteikumi:

“Visiem operatoriem, kuri ir saistīti ar AĢIN “Fraise du Périgord” ražošanas vai iepakošanas apstākļiem, pirms attiecīgās uzņēmējdarbības uzsākšanas ir pienākums pieteikties grupā, lai iegūtu apstiprinājumu.”

Punkts “Ražošana uzskaitītajos zemesgabalos, kas atrodas noteiktajā apgabalā” tiek pārvietots uz iedaļu “Ražošanas metode”:

“Zemenes FRAISES DU PÉRIGORD iegūst zemesgabalos, kuri katru gadu tiek izvēlēti un uzskaitīti. Zemesgabalu izvēles un uzskaites kritēriji ir šādi:

— zemesgabala ģeogrāfiskā atrašanās vieta – noteiktajā apgabalā,

— zemesgabala īpašības – viegli iesilstošas un neapplūstošas augsnes.

Katru uzskaitīto zemesgabalu, kas paredzēts zemeņu ražošanai, apzīmē ar kadastra numuru.”

Punkts “Izsekojamība no saražošanas līdz tirdzniecībai” tiek svītrots un nomainīts.

Lai atgādinātu specifikācijā noteikto izsekojamības procedūras mērķi, attiecīgās specifikācijas daļas ievadā pievieno šādu punktu:

“No ražas novākšanas brīža tiek nodrošināta partiju augšupvērsta un lejupvērsta izsekojamība, lai:

— varētu izsekot produktu atpakaļ no patērētāja līdz ražotājam,

— ražotājs varētu noteikt apstrādātos zemesgabalus, kuros attiecīgā datumā tika novākta raža,

— varētu noteikt tirdzniecībā laistās partijas, izmantojot ražotāja piešķirto partijas numuru.”

Uz šejieni tiek pārvietota partijas definīcija, kas iekļauta punktā par ražošanas metodi, tā tiek pārņemta un izteikta laika un vietas vienībās:

“Zemeņu partija ir viena ražotāja saražoto produktu daudzums, kas pusē dienas novākts no viena un tā paša apstrādātā zemesgabala un iegūts no vienas un tās pašas šķirnes.”

Šajā definīcijā atsauce uz “kadastra” zemesgabalu tiek aizstāta ar atsauci uz “apstrādāto” zemesgabalu atbilstoši definīcijai, kas sniegta iedaļā par ražošanas metodi. Apstrādātais zemesgabals var ietvert vienu vai vairākus kadastra zemesgabalus, tādēļ šī atsauce ir piemērotāka kontroles nolūkiem, jo atbilst ražošanas vienībai.

Saistībā ar iedaļu “Ražošanas metodes apraksts” tiek pievienots pienākums uzturēt saimniecības darba žurnālu, kurā reģistrē audzēšanas pasākumus.

“Saimniecības darba žurnālā (uz papīra vai elektroniski) reģistrē audzēšanas pasākumus, kas veikti katrā zemesgabalā. Šie reģistrācijas ieraksti ļauj apzināt visas darbības un intervences, kas veiktas katrā apstrādātajā zemesgabalā. Apstrādātos zemesgabalus šajā žurnālā uzskaita katru gadu pirms apstrādes uzsākšanas.”

Tiek pievienots punkts, kurā definē “uzskaites kvīti”, kas aizstāj “piegādes paletes pavadzīmi”. Patlaban nozarē izmantotais termins apzīmē dokumentu, kura saturs tiek saglabāts, papildinot to ar pienākumu norādīt apstrādātā zemesgabala numuru vai atsauci. Saistībā ar jau minēto termina “kastīte” svītrošanu, tiek svītrots arī papildu precizējums attiecībā uz iepakojuma veidu “500 vai 250 g kastīte”.

Tas pats attiecas uz punktu par “šķirošanas zīmi”, kas aizstāj “paletes pavadzīmi”. Patlaban nozarē izmantotais termins apzīmē dokumentu, kura saturs tiek saglabāts, papildinot to ar pienākumu norādīt piegādes laiku, kā arī ar dažādiem pārbaudes kritērijiem:

— apstrādātā zemesgabala numurs vai atsauce,

— cukura saturs,

— augļu temperatūra,

— šķirotāja identitātes dati,

— šķirošanas atzīme par katru šķirošanas režģa kritēriju,

— apstiprinājums AĢIN “Fraise du Périgord” izmantošanai.

Turklāt, lai uzlabotu izsekojamību, tiek pievienots arī šāds teikums:

— “Katru partiju identificē ar šķirošanas zīmes numuru, kas izveidots pēc partijas saņemšanas.”

Tiek saglabāta prasība, lai uz iepakojuma vienībām būtu numurs, kas identificē ražotāju. Termins “patēriņa pārdošanas vienība” aizstāj terminu “kastīte” atbilstoši pārējam specifikācijas tekstam.

Tiek pievienots punkts, kurā definē “piegādes kvīti un/vai rēķinu”, kas aizstāj “sūtījuma pavadzīmi”. Patlaban nozarē izmantotais termins apzīmē dokumentu, kura saturs tiek precizēts, tostarp attiecībā uz sasaldēšanai paredzētiem augļiem:

“Tas satur – šķirošanas zīmes numuru (partijas numuru), šķirnes nosaukumu, iepakojuma veidu, daudzumu, nosūtīšanas datumu un laiku.”

Visbeidzot, tiek iekļauts punkts par saldēto produktu uzraudzību:

“Pārstrādātājs veic materiālu uzskaiti.

Katru saldēto partiju identificē ar noliktavas zīmi, kurā ieraksta:

— paletes numuru saldētavā,

— klienta paletes numuru (ja tāds ir),

— piegādes pavadzīmes numuru,

— produkta/šķirnes nosaukumu,

— iepakojumu skaitu,

— neto svaru pēc sasaldēšanas,

— sasaldēšanas datumu un laiku,

— minimālo derīguma termiņu (DDM).”

Visbeidzot, tiek pievienots arī dokumentu arhivēšanas termiņš, lai varētu veikt uzraudzību:

“Visiem attiecīgajiem operatoriem vismaz divus gadus jātur arhīvā dokumenti, kas nodrošina katras partijas izsekojamību.”

Visu šo grozījumu mērķis ir uzlabot izsekojamību un atvieglot kontroles pasākumus, precizējot veicamos reģistrācijas ierakstus.

5.4. Ražošanas metode

Šī daļa tiek pilnībā pārrakstīta, lai uzlabotu tās struktūru, saturu un pārskatāmību. Līdz ar to visas līdzšinējās nodaļas tiek svītrotas un nomainītas. Tomēr jāuzsver, ka būtībā šie pārveidojumi neizmaina AĢIN galvenās prasības – zemeņu audzēšana klajā laukā, zemesgabalu izvēle un uzskaite, šķirņu izvēle un manuāla ražas novākšana pilngatavības stadijā.

Zemesgabalu uzskaite

Lai nodrošinātu produkta izsekojamību, tiek pievienota ar partijas definīciju saskanīga apstrādājama zemesgabala definīcija. Minētā definīcija ir šāda:

“Apstrādājams zemesgabals sastāv no visām platībām zem pārseguma (neatkarīgi no augu veida), kurās tiek veikta vienāda mēslošana, apūdeņošana un fitosanitārā apstrāde un kurās zem katra pārseguma ierīkota lokāla apūdeņošanas sistēma. Apstrādājamā zemesgabalā drīkst audzēt tikai vienu šķirni.”

Tiek papildināta zemesgabalu izvēles un ikgadējās inventarizācijas procedūra.

Tiek pievienota iepriekš sniegtajai definīcijai atbilstoša norāde uz “apstrādājamu zemesgabalu”.

Tiek pievienots ikgadējās inventarizācijas jēdziens, lai precizētu procedūru, kas jāievēro operatoriem.

Tiek papildināti izvēles kritēriji (augsnes smilšainums, filtrēšanas spēja, maza kaļķainība) atbilstīgi specifikācijā norādītajām ģeogrāfiskā apgabala iezīmēm un sniegtajai ģeoloģiskajai un pedoloģiskajai informācijai.

“Apstrādājamos zemesgabalus izvēlas un uzskaita katru gadu. Ražotāji kopā ar grupas pilnvarotu tehniķi katru gadu pirms kultivēšanas inventarizē apstrādājamos zemesgabalus, kas paredzēti “Fraise du Périgord” zemeņu audzēšanai. Tehniķis ņem vērā šādus kritērijus – augsnes tiek rūpīgi izvēlētas atbilstoši pedoklimatiskajām īpašībām (augsnes smilšainums, filtrēšanas spēja, maza kaļķainība). Izvēlētie lauki ir viegli iesilstoši un neapplūstoši, un augsne ir ar zemeņu audzēšanai labvēlīgu skābu pH.”

Tiek precizēta zemesgabalu reģenerācijas kārtība. Tiek saglabāta augsekas shēma un pievienots papuves laiks (tas ir vienāds ar zemeņu stādījumu augšanas ilgumu). Augsnes apstrādi tagad uzrauga grupa, kas operatoriem nodrošina ieteicamo apstrādes līdzekļu sarakstu.

“Zemesgabalu reģenerāciju pirms katras jaunas stādīšanas, lai samazinātu augsnes noplicināšanās vai monokultūras radītās problēmas, kas saistītas ar iepriekš audzētajām kultūrām, var veikt:

— vai nu praktizējot augsekas shēmu, un tādā gadījumā papuves laiks ir vismaz vienāds ar zemeņu stādījumu augšanas ilgumu,

— vai arī veicot augsnes apstrādi. Augsni sagatavojot, iespēju robežās veic vieglu dezinfekciju (ar tvaiku). Augsnes apstrādes gadījumā izmantotie līdzekļi ir iekļauti to līdzekļu sarakstā, kurus norāda grupa.”

Mēslošana, apūdeņošana un fitosanitārā aizsardzība

Tiek norādīts, kādi elementi iekļaujami augsnes analīzē, ko veic katram jaunam zemeņu audzētavai pievienotam zemesgabalam. Šo analīzi pēc tam izmantos par pamatu, izstrādājot augsnes ielabošanas un mēslošanas plānu pirms katras ikgadējās zemenāju stādīšanas.

Minētais noteikums tiek izteikts šādi:

“Ražotāji pirms katras stādīšanas izstrādā vai uzdod grupas pilnvarotam tehniķim izstrādāt vispārīgu augsnes ielabošanas un mēslošanas plānu. To dara, pamatojoties uz rezultātiem, ko devusi pilna augsnes analīze (auglības analīze), kura veikta katram jaunam zemeņu audzētavai pievienotam zemesgabalam. Šajā analīzē nosaka augsnē pieejamo un augiem viegli uzņemamo fosfora (P2O5), kālija (K2O), magnija (MgO) un kalcija (CaO) daudzumu, kā arī augsnes pH līmeni.”

Tiek pievienota arī apūdeņošana ar lokālu sprinklera sistēmu, ņemot vērā augsnes tipu, un tiek papildināti spēkā esošās specifikācijas noteikumi, kas nodrošina pietiekami kontrolētu apūdeņošanu, apmierinot augu vajadzības.

“Apūdeņošana ar lokālu sprinklera sistēmu ir obligāta.”

Tā kā fitosanitārās aizsardzības noteikumi netiek mainīti, tie tiek atkārtoti identiskā veidā.

Augu materiāls

Informācija par šķirnēm, kas agrāk bija iekļauta produkta aprakstā, bez izmaiņām tiek pārvietota uz šo specifikācijas daļu. Tā attiecas uz ražošanas metodi, nevis uz produktu.

Zemenes “Fraise du Périgord” ražo no:

— sertificētiem stādiem,

— šķirnēm, kas ierakstītas grupas izvēlēto šķirņu sarakstā.

Šķirnes izvēlas Starpprofesionālā šķirņu apstiprināšanas komisija, pamatojoties uz šādiem kritērijiem, kurus ražotāji augstu novērtējuši jauno šķirņu testēšanas laikā:”

Šī daļa tiek papildināta ar šķirņu izvēles kritērijiem, kas ietver gan “Fraise du Périgord” aprakstošos elementus, gan šķirošanas kritērijus:

“— izskats – krāsa, forma, spīdīgums un lielums,

— cukura saturs – no 6 līdz vismaz 6,5° pēc Briksa skalas, atkarībā no šķirnes,

— piemērotība uzglabāšanai,

— labas garšas īpašības.”

Tiek pievienoti arī precizējumi par Starpprofesionālās šķirņu apstiprināšanas komisijas darbību.

“Šī komisija septiņu cilvēku sastāvā aptver lielāko daļu ražotāju un piegādātāju, tās sanāksmes notiek vismaz vienu reizi gadā, lai noteiktu, kādi grozījumi jāizdara izvēlēto šķirņu sarakstā – jāiekļauj jaunas šķirnes vai jāizslēdz jau esošās šķirnes. Lēmumus pieņem ar klātesošo komisijas locekļu balsu vairākumu.”

Šķirņu saraksts tiek svītrots no specifikācijas (produkta apraksta), jo tam bija tikai indikatīva nozīme noteiktā laika posmā. Būtībā specifikācija jau paredzēja iespēju šo sarakstu mainīt. Tiek piebilsts, ka par izmaiņām sarakstā operatoriem, kontroles struktūrai un INAO paziņo pirms nākamās stādīšanas sezonas sākuma.

“Par saraksta grozījumiem grupa operatoriem, kontroles struktūrai un INAO paziņo pirms nākamās stādīšanas sezonas sākuma.”

Tāpat kā punktā “Produkta apraksts”, tiek uzsvērta audzēšana klajā laukā, kas ir tikai netieši paredzēta spēkā esošajā specifikācijā, un tā tiek papildināta ar prasību audzēt zemenes pakalnu nogāzēs. Tiek pievienots pārseguma uzstādīšanas datums. Tādējādi specifikācija paredz:

“Tā ir audzēšana klajā laukā, ko vēlākais no ziedēšanas laika turpina zem pārseguma. Zemenes audzē pakalnu nogāzēs, lai pastiprinātu augsnes dabīgo noteci.”

Šie paņēmieni tiek precizēti, jo izriet no to ražotāju zinātības, kuri veicina “Fraise du Périgord” labās īpašības.

Stādīšanas blīvums netiek mainīts (≤ 6 stādi uz katru pārsegto m2).

Ražas novākšana

Tiek pievienots, ka “šajā posmā ietilpst augļu novākšana, pārdošanas vienības izveide un nogādāšana sagādes punktā”. Specifikācija tiek papildināta, lai precizētu, ka ražu novāc ar rokām, atbilstīgi punktam “Saikne” un to ražas vācēju zinātībai, kuru novākšanas prasmes ir būtiskas produkta kvalitātei. Zemenes novāc, ar rokām ielasot tieši pārdošanas vienībā un ļoti uzmanīgi izturoties pret iepakojumu un kvalitāti. Šo darbu novērtē ar šķirošanas atzīmi.

Specifikācija tiek grozīta, lai terminu “kastīte” aizstātu ar terminu “pārdošanas vienība” un izslēgtu prasību par 250 vai 500 g, kura bija komerciāli pārāk ierobežojoša. Specifikācija neparedz atšķirīgus pārdošanas vienību veidus, bet nosaka maksimālo svaru (10 kg), paredzot nosacījumus, lai ierobežotu augļu saspiešanos.

Tādējādi specifikācija paredz, ka:

“Zemenes novāc, ar rokām ielasot tās tieši pārdošanas vienībās, kuru maksimālais neto svars ir 10 kg. Lai nepieļautu augļu saspiešanos, zemenes var uzglabāt ne vairāk kā trīs slāņos. Katrā pārdošanas vienībā ir tikai vienas šķirnes un vienas kategorijas zemenes.”

Tiek pievienotas arī ražas novākšanas temperatūras robežas, jo zemeņu kvalitātei un novācēju darba apstākļiem ir labāk, ja ražu novāc ne pārāk karstā laikā. Tādējādi specifikācija paredz:

“Novākšanu neveic, ja āra temperatūra pārsniedz 28 °C pirms 15. jūnija un 30 °C pēc 15. jūnija un temperatūra zem pārseguma nav mērena.”

Tiek pievienots arī noteikums, ka “laiks starp ražas novākšanu un nogādāšanu sagādes punktā ir ne vairāk kā puse dienas”, lai nepieļautu jebkādas produkta izmaiņas.

Visbeidzot, saskaņojot ar aprakstošo daļu, tiek pievienota prasība, ka novāktajām zemenēm jābūt šķirnei raksturīgai vienmērīgai krāsai.

Pieņemšana un nosūtīšana

Informācija par zemeņu šķirošanu, kas agrāk bija iekļauta produkta aprakstā, tiek pārvietota uz šo specifikācijas daļu.

Jaunajā redakcijā cukura satura kontrole tiek nodalīta no šķirošanas, jo praksē šīs abas darbības tiek veiktas divos secīgos posmos. AĢIN atšķirošanu pēc tam veic tikai no tām zemeņu partijām, kas izturējušas cukura satura pārbaudi.

“Katrai zemeņu partijai veic cukura satura pārbaudi, nosakot, vai zemenēs ir minimālais cukura saturs, kas sadalījumā pa šķirnēm un periodiem noteikts minimālā cukura satura tabulā. Šo tabulu regulāri atjaunina, atspoguļojot visas izmaiņas atļauto šķirņu sarakstā. Šos grozījumus grupa dara zināmus operatoriem, kontroles struktūrai un INAO. Pēc tam zemeņu partijām, kurām cukura satura analīze ir apmierinoša, piemēro šķirošanas procedūru.”

Specifikācija atsaucas uz minimālā cukura satura tabulu sadalījumā pa šķirnēm un periodiem, un tabula tiek atjaunināta atbilstoši visām izmaiņām atļauto šķirņu sarakstā. Šos grozījumus dara zināmus operatoriem, kontroles struktūrai un INAO.

Šķirošanas noteikumi tiek precizēti, lai norādītu, ka vērtējums, kas pēc kāda no šķirošanas režģa kritērijiem ir vienāds ar nulli, mīnus 1 vai mīnus 2, liek attiecīgo partiju izslēgt. Tādējādi tiek pievienots šāds punkts:

“Zemeņu partijai kopumā jāiegūst vismaz 9 no 15 punktiem, lai to varētu apzīmēt ar AĢIN “Fraise du Périgord”, un neviens atsevišķais vērtējums nedrīkst būt 0, –1 vai –2.”

Tādi šķirošanas kritēriji kā krāsa, stingrība, lielums, spīdīgums, noformējums un forma netiek mainīti. Tiek svītrots apraksts “pietiekams kvalitātes līmenis (nav puves, slimību, nenogatavojušos vai pārgatavojušos augļu, stipri saspiestu augļu, blāvu un mīkstu ogu vai tādu, kuru lielums ir mazāks par standartu, un kastīte nav ieplīsusi)”. Tas tiek aizstāts ar terminu “sanitārais stāvoklis”, kas aptver slimības, puvi un ieplīsušas kastītes; cukura satura un krāsas pārbaude attiecas uz nenogatavojušos vai pārgatavojušos augli, formas kontrole attiecas uz saspiestiem augļiem, spīdīguma pārbaude – uz blāviem augļiem, bet lieluma noteikšana – uz augļiem ar nepietiekamu lielumu. Lai papildinātu kritēriju “sauss/slapjš zemeņu izskats”, tiek pievienots termins “augļu mitrums”.

Pēc pieņemšanas un sašķirošanas zemenes novieto aukstā vietā. Specifikācijas projektā tiek norādīti atdzesēšanas apstākļi, lai saglabātu visas zemenēm raksturīgās īpašības, un pievienots šāds teksts:

“Lai aizsargātu zemenes no pārmērīga karstuma, kas varētu izraisīt neatgriezeniskas kvalitatīvas izmaiņas, augļu atdzesēšanas ātrums jāpielāgo to temperatūrai saņemšanas brīdī. Tādējādi, ja saņemto zemeņu temperatūra ir augstāka par 20 °C, tās nedrīkst ievietot dinamiskā priekšdzesēšanas modulī, kuru vēdina no +2 līdz +4 °C temperatūrā. Tātad augļi jāuzglabā vai nu “statiskā” aukstuma kamerā, kas iestatīta uz +6 °C temperatūru, vai aukstuma kamerā ar mehānisku ventilāciju, kas iestatīta uz 10–12 °C temperatūru, lai varētu lēni un regulāri pazemināt augļu temperatūru.”

Maksimālais zemeņu uzglabāšanas laiks pēc saņemšanas (48 stundas) un zemeņu temperatūra pārvadāšanas laikā (no 6 līdz 12 °C) netiek mainīta.

Temperatūras režīms kravas automobiļos tiek aizstāts ar vispārīgu pienākumu: “pārvadājot jāievēro aukstuma režīms”, jo temperatūras kontrole kļūst neobjektīva, kad kravas automobilis atrodas iekraušanas posmā un tā durvis ir atvērtas.

Ieteikumi attiecībā uz tirdzniecību tiek svītroti.

Sasaldēšana

Galvenais iemesls, kādēļ tiek pieprasīti AĢIN grozījumi, ir paredzēt dziļo sasaldēšanu, lai saldētās zemenes varētu izmantot pārtikas ražotāji, kas vēlas uzsvērt izmantoto zemeņu izcelsmi.

Sasaldēšana neizmaina zemeņu organoleptiskās īpašības un noformējumu, kas ir AĢIN raksturīga īpatnība. Tā notiek ne vēlāk kā 72 stundu laikā pēc pieņemšanas sagādes punktā. Grupas veiktajos testos tika konstatēts, ka sasaldēšanas process nepasliktina organoleptiskās īpašības (cukura līmeni, brieduma viendabīgumu utt.) un neizraisa augļu salipšanu, kas varētu negatīvi ietekmēt produkta noformējuma kvalitāti (krāsu, lielumu utt.). Zemenes “Fraise du Périgord” paliek veselīgas, nesaspiestas, spīdīgas un bez netīrumiem.

Specifikācijā tiek iekļauti šādi noteikumi:

“Zemenes, kas sašķirotas kā AĢIN atbilstošas un paredzētas dziļajai sasaldēšanai, sasaldē ne vēlāk kā 72 stundu laikā pēc pieņemšanas sagādes punktā; šajā periodā tās tur aukstumā. Zemenes sasaldē vai nu tieši iepakojumā, kurā novākta raža, vai arī uz saldēšanas paklāja ar īpašām iedobēm. Otrajā gadījumā zemenes iepako jau pēc sasaldēšanas. Saldētu zemeņu minimālais derīguma termiņš (DDM) ir divi gadi.”

5.5. Saikne

Šī nodaļa tiek pārstrukturēta trijās daļās, lai atsevišķi nodalītu ģeogrāfiskā apgabala specifiku, produkta specifiku un cēloņsakarību. Tie ir redakcionāli grozījumi vai precizējumi, kas nerada būtiskas izmaiņas.

Vienotā dokumenta punkts “Saikne” tiek atjaunināts tādā pašā veidā, tādēļ tiek grozīts un papildināts arī kopsavilkuma punkts “Saikne”.

Apgabala specifikas apraksts ietver informāciju, kas ļauj noteikt Dordoņas (Dordogne) departamentu un detalizētāk raksturot to augsnes un klimata aspektā. Pēc tam zemeņu ražošanas pirmsākumi šajā apgabalā tiek raksturoti no vēsturiskā viedokļa, uzsverot ražotāju zinātību. Tiek akcentēta zemeņu audzēšanas meistarība klajā laukā (pakalnu nogāzēs, zem pārseguma) un ražas novākšanas īpatnības (ar rokām ielasot tieši iepakojuma vienībās).

Produkta specifika tiek raksturota ar “Fraise du Périgord” aprakstošo informāciju, vienlaikus uzsverot tā īpatnības. “Fraise du Périgord” ir raksturīga audzēšana klajā laukā, toties citur Eiropā ir plaši izplatījusies bezaugsnes audzēšana, kas no standarta zemeņu audzēšanas atšķiras ar ražas novākšanas un noformējuma prasībām. Tai ir jāspēj nodrošināt vienmērīgu krāsu, kas raksturīga izvēlētajai šķirnei, un raža jānovāc ogu pilngatavības stadijā.

Cēloņsakarības pamatā ir produkta kvalitāte un reputācija, un tā veido saikni starp augsnes tipu, audzēšanas un novākšanas metodēm un “Fraise du Périgord” īpašībām.

5.6. Marķējums

Spēkā esošās specifikācijas un kopsavilkuma punkts “Marķēšana” tiek grozīts.

Tiek svītrots pienākums marķējumā iekļaut sertificēto īpašību sarakstu, jo ir mainījušies valsts administratīvie un normatīvie akti.

Tiek pievienota prasība marķēt visas patēriņa pārdošanas vienības ar numuru, kas ļauj identificēt ražotāju.

Arī grupas logotipa iekļaušana marķējumā turpmāk būs obligāta.

Saldētu zemeņu marķēšanai piemēros tos pašus noteikumus, prasot norādīt arī minimālo derīguma termiņu (DDM).

5.7. Cits

Satura rādītājs

Specifikācijas satura rādītājs tiek svītrots.

Atbildīgais departaments dalībvalstī

Tiek pievienota Cilmes vietu un kvalitātes valsts institūta (INAO) kontaktinformācija, jo minētā struktūra ir dalībvalsts kompetentā iestāde saskaņā ar Regulu (ES) Nr. 1151/2012.

Pieteikuma iesniedzēja grupa

Tiek atjaunināta pieteikuma iesniedzējas grupas kontaktinformācija. Aprakstošā daļa tiek svītrota.

Produkta veids

Tiek grozīta atsauce uz produkta klasifikācijas grupu, lai nodrošinātu atbilstību Īstenošanas regulas (ES) Nr. 668/2014 XI pielikumam.

Iepakošana

Prasība nodrošināt iepakošanu apgabala teritorijā jau ir skaidri paredzēta spēkā esošajā specifikācijā. Tā attiecas tikai uz svaigām zemenēm, un tagad tā tiek attiecināta arī uz saldētām zemenēm. Zemenes sasaldē vai nu tieši iepakojumā, kurā novākta raža, vai arī uz saldēšanas paklāja ar īpašām iedobēm. Otrajā gadījumā zemenes iepako jau pēc sasaldēšanas.

Specifikācija tiek papildināta ar nepieciešamo pamatojuma informāciju, pievienojot šādu punktu:

“Zemenes “Fraise du Périgord”, ko tirgo svaigā veidā, iepako noteiktajā ģeogrāfiskajā apgabalā. Zemenes novāc, ielasot tieši pārdošanas vienībās, jo tās ir ļoti trausls produkts un ir ieteicams izvairīties no jebkurām nelietderīgām darbībām ar produktu, ja tas apdraud zemeņu kvalitāti un saglabāšanu. Turklāt iepakošana noteiktajā apgabalā atvieglo produktu izsekojamību un kontroli. “Fraise du Périgord” var sasaldēt un pēc tam iepakot ārpus ģeogrāfiskā apgabala.”

Kontroles struktūra

Saskaņā ar norādījumiem, kas ir spēkā valsts līmenī un paredz saskaņot specifikācijas redakciju, sertifikācijas iestādes nosaukums un kontaktinformācija tiek svītrota. Šajā punktā patlaban ir norādīta kontaktinformācija iestādēm, kas kontroles jomā ir kompetentas Francijas līmenī – tās ir Cilmes vietu un kvalitātes valsts institūts (INAO) un Konkurences, patēriņa un krāpšanas apkarošanas ģenerāldirekcija (DGCCRF). Sertificēšanas iestādes nosaukums un kontaktinformācija ir pieejama INAO vietnē un Eiropas Komisijas datubāzē.

Valsts prasības

Attiecībā uz izmaiņām valsts normatīvajos un administratīvajos aktos punkts “Valsts prasības” ir izveidots kā tabula, norādot galvenos kontrolējamos parametrus un vērtēšanas metodi.

Vienotā dokumenta atjaunināšana

Vienotajā dokumentā tiek svītrots 4.4. punkts “Izcelsmes apliecinājums”, 4.5. punkts “Ražošanas metode” un 4.7. punkts “Kontroles struktūras”. Tie vairs nav paredzēti modelī, kas sniegts Regulā (ES) Nr. 668/2014.

VIENOTAIS DOKUMENTS

“FRAISE DU PÉRIGORD”

ES Nr.: PGI-FR-0133-AM01 – 11.8.2017.

ACVN ( )AĢIN (X)

1. Nosaukums vai nosaukumi

“Fraise du Périgord”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Zemenes “Fraise du Périgord” audzē klajā laukā un novāc pilngatavības stadijā. Tās ražo no šķirnēm, kas izvēlētas garšas potenciāla dēļ. Katrā pārdošanas vienībā ir tikai vienas šķirnes zemenes.

Zemenes “Fraise du Périgord” ir veselīgas, nesaspiestas, spīdīgas un bez netīrumiem. Prasītais minimālais cukura saturs (pēc Briksa skalas) ir atkarīgs no ražas novākšanas perioda un šķirnes. Ogu krāsa, izmērs un brieduma pakāpe ir viendabīga. Tās atbilst augstākā labuma vai I kategorijai.

Zemenes “Fraise du Périgord” tirgo svaigas vai saldētas.

Svaigām zemenēm noteikti jābūt ar svaigām un zaļām kauslapām. Ogas tiek rūpīgi iepakotas neatkarīgi no izmantotā iepakojuma veida.

Saldētas zemenes ir veselas vai sagrieztas, kauslapas var būt atdalītas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Zemeņu ražošanai jānotiek ģeogrāfiskajā apgabalā. Ražošana ietver stādīšanas, ražas novākšanas un šķirošanas posmus.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Zemenes “Fraise du Périgord”, ko tirgo svaigā veidā, iepako un pirms nosūtīšanas uzglabā noteiktajā ģeogrāfiskajā apgabalā. Zemenes novāc, ielasot tieši pārdošanas vienībās, jo tās ir ļoti trausls produkts un ir ieteicams izvairīties no jebkurām nelietderīgām darbībām ar produktu, ja tas apdraud zemeņu kvalitāti un saglabāšanu. Turklāt iepakošana noteiktajā apgabalā atvieglo produktu izsekojamību un kontroli.

Zemenes novāc, ar rokām ielasot tās tieši pārdošanas vienībās, kuru maksimālais neto svars ir 10 kg. Lai nepieļautu augļu saspiešanos, zemenes var uzglabāt ne vairāk kā trīs slāņos.

Katrā pārdošanas vienībā ir tikai vienas šķirnes un vienas kategorijas zemenes.

Pēc tam zemenes uzglabā aukstumā ne ilgāk kā 48 stundas, pirms tās nosūta un laiž tirgū patēriņam. Lai aizsargātu zemenes no pārmērīga karstuma, kas varētu izraisīt neatgriezeniskas kvalitatīvas izmaiņas, augļu atdzesēšanas ātrums jāpielāgo to temperatūrai saņemšanas brīdī.

“Fraise du Périgord” var sasaldēt ārpus ģeogrāfiskā apgabala.

Saldētas zemenes “Fraise du Périgord” var iepakot ārpus ģeogrāfiskā apgabala.

3.6. Ar reģistrēto nosaukumu apzīmētā produkta marķēšanas īpašie noteikumi

Papildus obligātajām norādēm, kas paredzētas tiesību aktos par pārtikas produktu marķēšanu un noformēšanu, marķējums vienā un tajā pašā redzamības laukā ietver reģistrēto produkta nosaukumu un Eiropas Savienības AĢIN simbolu.

Pārdošanas vienībām piestiprina etiķetes, kurās obligāti iekļauj:

— AĢIN nosaukumu – “Fraise du Périgord”,

— norādi “Sertificējis:”, ierakstot sertifikācijas iestādes nosaukumu.

Visas patēriņa pārdošanas vienības marķē ar numuru, kas ļauj identificēt ražotāju.

Attiecībā uz zemenēm, kuras tirgo svaigas, visas (ar vāciņu vai plēvi) noslēgtās patēriņa pārdošanas vienības marķē ar turpmāk atveidoto logotipu, ko izstrādājusi grupa un kas ir nodots visu operatoru rīcībā. Attiecībā uz nenoslēgtām patēriņa pārdošanas vienībām, kas iepakotas vaļējās kastēs, ar logotipu marķē vai nu pārdošanas vienību, vai arī visu kasti.

Saldētu zemeņu marķējumā iekļauj tādu pašu informāciju kā svaigu produktu marķējumā, kā arī norāda uzglabāšanas temperatūru un minimālo derīguma termiņu (DDM).

4. Ģeogrāfiskā apgabala īsa definīcija

“Fraise du Périgord” ražošanas ģeogrāfiskajā apgabalā ietilpst liela daļa Dordoņas (Dordogne) departamenta un vairākas kaimiņu komūnas Lo (Lot) departamentā.

Dordoņas (Dordogne) departamentā

Kantoni – Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l’Isle un Vallée de l’Homme.

Komūnas – Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, (La)Bachellerie, Bardou, Bars, Bertric-Burée, Biras, Blis-et-Born, Boisse, (La)Boissière-d’Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (tā daļa, kas 2016. gada 1. janvārī atradās deleģētās komūnas Saint-Julien-de-Bourdeilles teritorijā), Brouchaud, Bussac, Calviac-en-Périgord, Carlux, Carsac-Aillac, (La)Cassagne, Cazoulès, Celles, Cercles, Champcevinel, (Le)Change, Chapdeuil, Chassaignes, Château-l’Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, (La)Dornac, Douchapt, Escoire, Faurilles, Faux, Fossemagne, Gabillou, (La)Gonterie-Boulouneix, Grand-Brassac, Granges-d’Ans, Hautefort, Issigeac, Jayac, (La)Jemaye, (Le)Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d’Auberoche, Monbazillac, Monmadalès, Monmarvès, Monsaguel, Montagnac-d’Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d’Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d’Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d’Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d’Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d’Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac un Villetoureix.

Lo (Lot) departamentā

Komūnas – Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac un Saint-Cirq-Madelon.

5. Saikne ar ģeogrāfisko apgabalu

Ģeogrāfiskā apgabala specifika

AĢIN “Fraise du Périgord” ģeogrāfiskais apgabals atbilst vēsturiskajam zemeņu ražošanas apgabalam Perigorā (Périgord), kurā zemenes audzē laukos, kas īpaši piemēroti šai kultūrai.

AĢIN “Fraise du Périgord” ražošanas ģeogrāfiskais apgabals lielākoties aptver Dordoņas departamenta centru un dienvidu/dienvidaustrumu daļu, kā arī ļoti nelielu daļu no Lo departamenta, kas robežojas ar Dordoņas departamenta dienvidaustrumiem.

Ražošanas apgabala pedoģeoloģiskās īpašības raksturo kalnains reljefs rietumos un mazliet daudzveidīgāks reljefs austrumos, kur plešas gandrīz nepārtraukti meža masīvi. Šā reģiona īpatnība ir gandrīz nepārtraukti meži, kas vietām mijas ar apstrādātiem zemesgabaliem – bieži vien tie ir iepriekš atmežoti lauki, kas plešas atklātos pakalnos.

Perigoru ietekmē okeāna tuvums, un kopumā te valda mēreni okeānisks klimats. Vidējā temperatūra ir aptuveni 12 °C, bez lielām svārstībām gada laikā. Nokrišņu daudzums ir diezgan bagātīgs – no 800 līdz 900 mm gadā.

Zemenes Dordoņā sāka audzēt 19. gadsimta beigās, taču ļoti ierobežotā apjomā. Tikai pēc Otrā pasaules kara zemeņu audzēšana pa īstam izvērsās Eglise-Neuve de Vergt nogāžu vieglajās, smilšainajās un skābajās augsnēs.

20. gadsimta sešdesmitajos gados ražotāji saprata, ka ir jāatjaunina stādījumi, kas diezgan strauji iznīka, augsnei noplicinoties. Tādēļ, lai apgūtu jaunas augsnes, viņi sāka retināt kastaņkoku biezokņus, konstatējot, ka šīs ar humusu bagātīgās augsnes ir lieliski piemērotas zemeņu audzēšanai – 1960. gadā ražošanas apjomi sasniedza 1 000 tonnu. Starpprofesionālā Perigoras zemeņu ražotāju un piegādātāju apvienība (Union Interprofessionnelle de la Fraise du Périgord, UIFP) tika izveidota 1988. gadā; tajā apvienojušies ražotāji, kooperatīvi, Vēras (Vergt) tirgotāji un privātie piegādātāji.

Solīdā ražošanas pieredze un īpašu profesionālo struktūru izveide ļāva attīstīt kopīgus paņēmienus, pamatojoties uz “Fraise du Périgord” ražotāju zinātību tādās jomās kā zemesgabalu izvēle (atkarībā no augsnes rakstura) un šķirnes izvēle (atkarībā no garšas), kā arī audzēšanas meistarība (nogāzes, pārsegums) un ražas novākšana (novākšana ar rokām, ielasot tieši iepakojuma vienībās). Šie ražošanas paņēmieni ļauj iegūt kvalitatīvas zemenes, kuru uzglabāšanas apstākļi, ņemot vērā ogu trauslumu, pirmsnosūtīšanas laikā tiek kontrolēti.

Produkta specifika

“Fraise du Périgord” ir raksturīga audzēšana klajā laukā, toties citur Eiropā ir plaši izplatījusies bezaugsnes audzēšana, kas no standarta zemeņu audzēšanas atšķiras ar ražas novākšanas un noformējuma prasībām. Tai ir jāspēj nodrošināt vienmērīgu krāsu, kas raksturīga izvēlētajai šķirnei, un raža jānovāc ogu pilngatavības stadijā.

“Fraise du Périgord” novāc ar rokām, ogas ielasot tieši pārdošanas vienībās un veltot vislielāko vērību noformējumam. Šīs zemenes ir veselīgas, nesaspiestas un spīdīgas. Zemenes rūpīgi sakārto pēc lieluma, un iepakojumā veido ne vairāk kā trīs slāņus, lai lielākā traukā augļi netiktu saspiesti. To krāsa, lielums un gatavības pakāpe ir viendabīga.

Saikne

Saikni pamato “Fraise du Périgord” kvalitāte un reputācija.

Apgabala augsnes un klimatiskie apstākļi ir “Fraise du Périgord” ražošanai labvēlīgi. Parasti šīs ogas audzē kalnu nogāzēs, bieži vien zemesgabalos, kas iepriekš ir atmežoti, tas ir, tajos ir “jaunas” augsnes un tie ir pakļauti saules iedarbībai, tādējādi nodrošinot pietiekamu nogatavošanos. Augsnes tiek izvēlētas pēc to īpašībām – tās ir samērā smilšainas, ar labu filtrācijas spēju un nedaudz skābu pH, bez aktīvā kaļķakmens. Zemenes audzē pakalnu nogāzēs, lai pastiprinātu augsnes dabīgo noteci un nepieļautu auga nosmakšanu. Tiek nodrošināta augsnes tipam atbilstoša mēslošana un lokāla apūdeņošana, un tā tiek pilnībā kontrolēta, lai apmierinātu auga vajadzības.

Zemenēm labvēlīgas ir arī Perigoras maigās, mazsvārstīgās temperatūras, un tas ļauj augļiem vienmērīgi augt un nogatavoties. Audzēšana klajā laukā zem pārseguma, ko uzstāda vēlākais ziedēšanas laikā, ļauj patērētājiem atrast “Fraise du Périgord” tirdzniecības stendos vismaz sešus mēnešus gadā, no aprīļa līdz oktobrim. Turklāt šāds ilgs ražošanas periods ļauj noturēt zemeņu novācējus, kuru novākšanas prasme ir būtiska produkta kvalitātei. Svaigās zemenes novāc, ar rokām ielasot tās tieši pārdošanas vienībās un pievēršot vislielāko vērību noformējumam, formai un krāsai. Veidojot pārsegumu zemeņu laukos, augļi tiek pasargāti no klimatiskajiem apdraudējumiem (stipra vēja, lietus un krusas), tiek nodrošināta zemeņu tīrība, spīdīgums un pienācīga siltuma uzņemšana, kā arī agra ienākšanās un gara ražošanas sezona. Turklāt pārsegums palīdz aizsargāt zemenājus pret pārmērīgu karstumu, kas var ietekmēt arī augļus. Iestājoties karstumam, ražotājam zemenes jānovāc vēsākajās stundās un iespēju robežās jāaizsargā tās novākšanas laikā. Īpaša uzmanība tiek pievērsta ražas novākšanas un uzglabāšanas temperatūrai. Šādi iegūtās zemenes pēc tam var sasaldēt, bet tas jāizdara termiņā, kas ļauj saglabāt zemeņu īpašības.

“Fraise du Périgord” labo reputāciju jau sen apliecina augstais novērtējums. Šis augstais vērtējums tiek konstatēts dažādās tirdzniecības vietās, par ko liecina piezīme 1974. gada 31. maija laikrakstā: “Ranžisā (Rungis) zemenes “Fraise du Périgord” tirgoja par cenu no 3,50 līdz 4,80 F par kg, bet zemenes no Lotegaronas (Lot-et-Garonne) – par cenu no 2,80 līdz 3,80 F.”

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-FraisePerigord.pdf

(1) OV L 343, 14.12.2012., 1. lpp.